ຫວຽດນາມແລະນິວຊີແລນຜັນຂະຫຍາຍການພົວພັນຄູ່ຮ່ວມມືຮອບດ້ານໃນທຸກຂົງເຂດ
ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ
ພົບປະກັບທ່ານນາຍົກລັດຖະມົນຕີ ນິວຊີແລນ John Key
ຢູ່ນອກກອງປະຊຸມສຸດຍອດ ອາຊຽນ ຄັ້ງທີ 28 – 29 ແລະ ບັນດາກອງປະຊຸມຂັ້ນສູງທີ່ກ່ຽວຂ້ອງຢູ່ນະຄອນຫລວງ ວຽງຈັນ ປະເທດ ລາວ. ຕອນບ່າຍວັນທີ 07/09 ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ມີການພົບປະກັບທ່ານນາຍົກລັດຖະມົນຕີ ນິວຊີແລນ John Key. ທີ່ການພົບປະ, ທ່ານນາຍົກລັດຖະມົນຕີ ຫງວຽນຊວນຟຸກ ສະເໜີ 2 ຝ່າຍຄວນເສີມຂະຫຍາຍບັນດາກົນໄກຮ່ວມມື 2 ຝ່າຍທີ່ມີຢູ່ແລ້ວໃນປະຈຸບັນຢ່າງມີປະສິດທິຜົນ, ສ້າງແຜນການລະອຽດ ເພື່ອແນໃສ່ຜັນຂະຫຍາຍການພົວພັນຄູ່ຮ່ວມມືຮອບດ້ານໃນທຸກຂົງເຂດໃນໄລຍະ 3 – 5 ປີຈະມາເຖິງ, ໃນນັ້ນ ໃຫ້ບຸລິມະສິດຍູ້ແຮງການຮ່ວມມືດ້ານເສດຖະກິດ - ການຄ້າ - ການລົງທຶນ. ທ່ານນາຍົກລັດຖະມົນຕີ ຫງວຽນຊວນຟຸກ ຢືນຢັນວ່າ: ຫວຽດນາມ ຍາມໃດກໍ່ສ້າງເງື່ອນໄຂສະດວກເພື່ອໃຫ້ບັນດາວິສາຫະກິດ ນິວຊີແລນ ລົງທຶນເຂົ້າ ຫວຽດນາມ; ສະເໜີຝ່າຍ ນິວຊີແລນ ສືບຕໍ່ສ້າງຄວາມສະດວກໃຫ້ສິນຄ້າຜະລິດຕະພັນກະເສດ ຫວຽດນາມ. ທ່ານນາຍົກລັດຖະມົນຕີ ຫງວຽນຊວນຟຸກ ປາດຖະໜາວ່າ: ນິວຊີແລນ ຈະແບ່ງປັນບົດຮຽນໃນການພັດທະນາກະສິກຳແບບຍືນຍົງ, ໜູນຊ່ວຍ ຫວຽດນາມ ໃນບັນດາການເຄື່ອນໄຫວຮັບມືກັບການປ່ຽນແປງຂອງດິນຟ້າອາກາດ, ຄຸ້ມຄອງ ແລະ ນຳໃຊ້ບັນດາແຫຼ່ງຊັບພະຍາກອນທຳມະຊາດຢ່າງໝັ້ນຄົງ. ທ່ານນາຍົກລັດຖະມົນຕີ John Key ຢືນຢັນວ່າ: ຝ່າຍ ນິວຊີແລນ ຈະຮ່ວມມືຢ່າງແໜ້ນແຟ້ນກັບ ຫວຽດນາມ ພິເສດແມ່ນດ້ານເສດຖະກິດ - ການຄ້າ - ການລົງທຶນ ໃນສະພາວະທີ່ 2 ປະເທດ ລ້ວນແຕ່ເປັນສະມາຊິກຂອງສັນຍາຄູ່ຮ່ວມມືຂ້າມ ປາຊີຟິກ (TPP). ຫວຽດນາມ ມີເງື່ອນໄຂດິນຟ້າອາກາດເໝາະສົມ ເພື່ອພັດທະນາກະສິກຳໃຫ້ຢ່າງແຮງ ແລະ ນິວຊີແລນ ກໍ່ກຽມພ້ອມໝູນຊ່ວຍ ຫວຽດນາມ ທັງດ້ານບົດຮຽນ ແລະ ເຕັກໂນໂລຢີ ເພື່ອແນໃສ່ພັດທະນາບັນດາຂະແໜງອຸດສາຫະກຳສະບຽງອາຫານ, ກະສິກຳປຸງແຕ່ງ, ນ້ຳນົມ.
(ແຫຼ່ງຄັດຈາກ VOV)